בראשית פרקים מג-מד: הירידה השנייה של האחים למצרים

מבוא

ביחידה זו נעסוק בירידה השנייה של האחים למצריים. במרכז הלימוד עומדת עלילת הגביע ונאומו של יהודה. יוסף רוקם עלילה שבעטיה האחים עומדים במבחן הדומה לסיפור מכירת יוסף. יהודה נחלץ לעזרת בנימין ויוצא בנאום מוקפד ומעמיק בכדי לשכנע להציל את אחיו.

שאלה מכוונות למידה

א. איך היה המפגש המחודש עם יוסף?

ב. מדוע יוזם יוסף את עלילת הגביע?

ג. באילו דרכים מבקש יהודה לשכנע את שליט מצרים לשחרר את בנימין?

|  |
| --- |
| הירידה השנייה למצרים והמפגש עם יוסף |

ההכנות לירידה

בראשית מג

(יא) וַיֹּאמֶר אֲלֵהֶם יִשְׂרָאֵל אֲבִיהֶם אִם כֵּן אֵפוֹא זֹאת עֲשׂוּ

 קְחוּ מִזִּמְרַת הָאָרֶץ בִּכְלֵיכֶם וְהוֹרִידוּ לָאִישׁ מִנְחָה מְעַט צֳרִי וּמְעַט דְּבַשׁ נְכֹאת וָלֹט בָּטְנִים וּשְׁקֵדִים:

(יב) וְכֶסֶף מִשְׁנֶה קְחוּ בְיֶדְכֶם וְאֶת הַכֶּסֶף הַמּוּשָׁב בְּפִי אַמְתְּחֹתֵיכֶם תָּשִׁיבוּ בְיֶדְכֶם אוּלַי מִשְׁגֶּה הוּא:

(יג) וְאֶת אֲחִיכֶם קָחוּ וְקוּמוּ שׁוּבוּ אֶל הָאִישׁ:

(יד) וְאֵל שַׁדַּי יִתֵּן לָכֶם רַחֲמִים לִפְנֵי הָאִישׁ וְשִׁלַּח לָכֶם אֶת אֲחִיכֶם אַחֵר וְאֶת בִּנְיָמִין וַאֲנִי כַּאֲשֶׁר שָׁכֹלְתִּי שָׁכָלְתִּי:

1. ההכנות של יעקב לקראת ירידת האחים למצרים ופגישתם עם השליט המצרי, מזכירות את הכנותיו של יעקב לקראת הפגישה עם עשו בפרק ל"ב. השלם את המילים החסרות:

לקראת המפגש עם עשו, יעקב מכין את עצמו לשלושה דברים: (1) \_\_\_\_\_\_ (לב, י-יג) (2) \_\_\_\_\_\_ (לב, יד-כא) (3) \_\_\_\_\_\_ (לב, ח-ט)

לקראת המפגש עם השליט המצרי, יעקב מכין את עצמו לשני דברים: (1) \_\_\_\_\_\_ (מג, יד) (2) \_\_\_\_\_\_ מג, יא-יב)

****המפגש של האחים עם יוסף במצרים****

בראשית מג

(טו) וַיִּקְחוּ הָאֲנָשִׁים אֶת הַמִּנְחָה הַזֹּאת וּמִשְׁנֶה כֶּסֶף לָקְחוּ בְיָדָם וְאֶת בִּנְיָמִן וַיָּקֻמוּ וַיֵּרְדוּ מִצְרַיִם וַיַּעַמְדוּ לִפְנֵי יוֹסֵף:

(טז) וַיַּרְא יוֹסֵף אִתָּם אֶת בִּנְיָמִין

 וַיֹּאמֶר לַאֲשֶׁר עַל בֵּיתוֹ הָבֵא אֶת הָאֲנָשִׁים הַבָּיְתָה וּטְבֹחַ טֶבַח וְהָכֵן כִּי אִתִּי יֹאכְלוּ הָאֲנָשִׁים בַּצָּהֳרָיִם:

(יז) וַיַּעַשׂ הָאִישׁ כַּאֲשֶׁר אָמַר יוֹסֵף וַיָּבֵא הָאִישׁ אֶת הָאֲנָשִׁים בֵּיתָה יוֹסֵף:

(יח) וַיִּירְאוּ הָאֲנָשִׁים כִּי הוּבְאוּ בֵּית יוֹסֵף וַיֹּאמְרוּ עַל דְּבַר הַכֶּסֶף הַשָּׁב בְּאַמְתְּחֹתֵינוּ בַּתְּחִלָּה אֲנַחְנוּ מוּבָאִים

 לְהִתְגֹּלֵל עָלֵינוּ וּלְהִתְנַפֵּל עָלֵינוּ וְלָקַחַת אֹתָנוּ לַעֲבָדִים וְאֶת חֲמֹרֵינוּ:

(יט) וַיִּגְּשׁוּ אֶל הָאִישׁ אֲשֶׁר עַל בֵּית יוֹסֵף וַיְדַבְּרוּ אֵלָיו פֶּתַח הַבָּיִת:

(כ) וַיֹּאמְרוּ בִּי אֲדֹנִי יָרֹד יָרַדְנוּ בַּתְּחִלָּה לִשְׁבָּר אֹכֶל:

(כא) וַיְהִי כִּי בָאנוּ אֶל הַמָּלוֹן וַנִּפְתְּחָה אֶת אַמְתְּחֹתֵינוּ וְהִנֵּה כֶסֶף אִישׁ בְּפִי אַמְתַּחְתּוֹ כַּסְפֵּנוּ בְּמִשְׁקָלוֹ וַנָּשֶׁב אֹתוֹ בְּיָדֵנוּ:

(כב) וְכֶסֶף אַחֵר הוֹרַדְנוּ בְיָדֵנוּ לִשְׁבָּר אֹכֶל לֹא יָדַעְנוּ מִי שָׂם כַּסְפֵּנוּ בְּאַמְתְּחֹתֵינוּ:

(כג) וַיֹּאמֶר שָׁלוֹם לָכֶם אַל תִּירָאוּ אֱלֹהֵיכֶם וֵאלֹהֵי אֲבִיכֶם נָתַן לָכֶם מַטְמוֹן בְּאַמְתְּחֹתֵיכֶם כַּסְפְּכֶם בָּא אֵלָי

 וַיּוֹצֵא אֲלֵהֶם אֶת שִׁמְעוֹן:

(כד) וַיָּבֵא הָאִישׁ אֶת הָאֲנָשִׁים בֵּיתָה יוֹסֵף וַיִּתֶּן מַיִם וַיִּרְחֲצוּ רַגְלֵיהֶם וַיִּתֵּן מִסְפּוֹא לַחֲמֹרֵיהֶם:

(כה) וַיָּכִינוּ אֶת הַמִּנְחָה עַד בּוֹא יוֹסֵף בַּצָּהֳרָיִם כִּי שָׁמְעוּ כִּי שָׁם יֹאכְלוּ לָחֶם:

(כו) וַיָּבֹא יוֹסֵף הַבַּיְתָה וַיָּבִיאּוּ לוֹ אֶת הַמִּנְחָה אֲשֶׁר בְּיָדָם הַבָּיְתָה **וַיִּשְׁתַּחֲווּ לוֹ אָרְצָה**:

(כז) וַיִּשְׁאַל לָהֶם לְשָׁלוֹם וַיֹּאמֶר הֲשָׁלוֹם אֲבִיכֶם הַזָּקֵן אֲשֶׁר אֲמַרְתֶּם הַעוֹדֶנּוּ חָי:

(כח) וַיֹּאמְרוּ שָׁלוֹם לְעַבְדְּךָ לְאָבִינוּ עוֹדֶנּוּ חָי וַיִּקְּדוּ וַיִּשְׁתַּחֲווּ:

1. עיין בפסוקים טו-כו, וענה:

א. במה השתנה יחסו של יוסף לאחיו במפגש השני לעומת המפגש הראשון שלו איתם?

ב. במה יחס זה בא לידי ביטוי? ציין שני דברים שונים.

המפגש של יוסף עם בנימין

בראשית מג

(כט) וַיִּשָּׂא עֵינָיו וַיַּרְא אֶת בִּנְיָמִין אָחִיו בֶּן אִמּוֹ וַיֹּאמֶר הֲזֶה אֲחִיכֶם הַקָּטֹן אֲשֶׁר אֲמַרְתֶּם אֵלָי וַיֹּאמַר אֱלֹהִים יָחְנְךָ בְּנִי:

(ל) וַיְמַהֵר יוֹסֵף כִּי נִכְמְרוּ רַחֲמָיו אֶל אָחִיו וַיְבַקֵּשׁ לִבְכּוֹת וַיָּבֹא הַחַדְרָה וַיֵּבְךְּ שָׁמָּה:

* רש"י בראשית מג, ל

כי נכמרו רחמיו - שאלו יש לך אח מאם, אמר לו אח היה לי ואיני יודע היכן הוא. יש לך בנים, אמר לו יש לי עשרה, אמר לו ומה שמם? אמר לו: "בֶּלַע וָבֶכֶר וְאַשְׁבֵּל גֵּרָא וְנַעֲמָן אֵחִי וָרֹאשׁ מֻפִּים וְחֻפִּים וָאָרְדְּ" (בראשית מו, כא) אמר לו מה טיבן של שמות הללו? אמר לו כולם על שם אחי והצרות אשר מצאוהו, "בלע" - שנבלע בין האומות. "בכר" - שהיה בכור לאמי. "אשבאל" - ששבאו אל. "גרא" - שנתגייר באכסניא. ו"נעמן" - שהיה נעים ביותר. "אחי" ו"ראש" - אחי היה וראשי היה. "מופים" - מפי אביו למד. "וחופים" - שלא ראה חופתי ולא ראיתי אני חופתו. "וארד" - שירד לבין האומות, כדאיתא במסכת סוטה (לו ב) - מיד נכמרו רחמיו.

1. עיין בפסוקים כט-ל וברש"י, וענה:

א. **לפי הפשט, מדוע בכה יוסף בראותו את בנימין?**

א. **לפי רש"י, מדוע בכה יוסף בראותו את בנימין?**

יוסף נותן לבנימין פי חמש יותר מתנות מאחיו

בראשית מג

(לא) וַיִּרְחַץ פָּנָיו וַיֵּצֵא וַיִּתְאַפַּק וַיֹּאמֶר שִׂימוּ לָחֶם:

(לב) וַיָּשִׂימוּ לוֹ לְבַדּוֹ וְלָהֶם לְבַדָּם וְלַמִּצְרִים הָאֹכְלִים אִתּוֹ לְבַדָּם

 כִּי לֹא יוּכְלוּן הַמִּצְרִים לֶאֱכֹל אֶת הָעִבְרִים לֶחֶם כִּי תוֹעֵבָה הִוא לְמִצְרָיִם:

(לג) וַיֵּשְׁבוּ לְפָנָיו הַבְּכֹר כִּבְכֹרָתוֹ וְהַצָּעִיר כִּצְעִרָתוֹ וַיִּתְמְהוּ הָאֲנָשִׁים אִישׁ אֶל רֵעֵהוּ:

(לד) וַיִּשָּׂא מַשְׂאֹת מֵאֵת פָּנָיו אֲלֵהֶם **וַתֵּרֶב מַשְׂאַת בִּנְיָמִן מִמַּשְׂאֹת כֻּלָּם חָמֵשׁ יָדוֹת** וַיִּשְׁתּוּ וַיִּשְׁכְּרוּ עִמּוֹ:

****ספורנו בראשית מג, לד****

ותרב משאת בנימין - לראות אם יקנאו בו.

1. עיין בפסוק לד ובספורנו, וענה:

א. לפי הספורנו מדוע יוסף מפלה את בנימין ונותן לו פי חמש מתנות יותר מאחיו?

ב. לאיזה פירוש שלמדנו ביחס להתנהגות יוסף כלפי אחיו פירוש זה מתאים?

|  |
| --- |
| עלילת הגביע  |

בראשית מד

(א) וַיְצַו אֶת אֲשֶׁר עַל בֵּיתוֹ לֵאמֹר מַלֵּא אֶת אַמְתְּחֹת הָאֲנָשִׁים אֹכֶל כַּאֲשֶׁר יוּכְלוּן שְׂאֵת וְשִׂים כֶּסֶף אִישׁ בְּפִי אַמְתַּחְתּוֹ:

(ב) וְאֶת גְּבִיעִי גְּבִיעַ הַכֶּסֶף תָּשִׂים בְּפִי אַמְתַּחַת הַקָּטֹן וְאֵת כֶּסֶף שִׁבְרוֹ וַיַּעַשׂ כִּדְבַר יוֹסֵף אֲשֶׁר דִּבֵּר:

(ג) הַבֹּקֶר אוֹר וְהָאֲנָשִׁים שֻׁלְּחוּ הֵמָּה וַחֲמֹרֵיהֶם:

(ד) הֵם יָצְאוּ אֶת הָעִיר לֹא הִרְחִיקוּ וְיוֹסֵף אָמַר לַאֲשֶׁר עַל בֵּיתוֹ קוּם רְדֹף אַחֲרֵי הָאֲנָשִׁים וְהִשַּׂגְתָּם

 וְאָמַרְתָּ אֲלֵהֶם לָמָּה שִׁלַּמְתֶּם רָעָה תַּחַת טוֹבָה:

(ה) הֲלוֹא זֶה אֲשֶׁר יִשְׁתֶּה אֲדֹנִי בּוֹ וְהוּא נַחֵשׁ יְנַחֵשׁ בּוֹ הֲרֵעֹתֶם אֲשֶׁר עֲשִׂיתֶם:

(ו) וַיַּשִּׂגֵם וַיְדַבֵּר אֲלֵהֶם אֶת הַדְּבָרִים הָאֵלֶּה:

(ז) וַיֹּאמְרוּ אֵלָיו לָמָּה יְדַבֵּר אֲדֹנִי כַּדְּבָרִים הָאֵלֶּה חָלִילָה לַעֲבָדֶיךָ מֵעֲשׂוֹת כַּדָּבָר הַזֶּה:

(ח) הֵן כֶּסֶף אֲשֶׁר מָצָאנוּ בְּפִי אַמְתְּחֹתֵינוּ הֱשִׁיבֹנוּ אֵלֶיךָ מֵאֶרֶץ כְּנָעַן וְאֵיךְ נִגְנֹב מִבֵּית אֲדֹנֶיךָ כֶּסֶף אוֹ זָהָב:

(ט) אֲשֶׁר יִמָּצֵא אִתּוֹ מֵעֲבָדֶיךָ וָמֵת וְגַם אֲנַחְנוּ נִהְיֶה לַאדֹנִי לַעֲבָדִים:

(י) וַיֹּאמֶר גַּם עַתָּה כְדִבְרֵיכֶם כֶּן הוּא אֲשֶׁר יִמָּצֵא אִתּוֹ יִהְיֶה לִּי עָבֶד וְאַתֶּם תִּהְיוּ נְקִיִּם:

(יא) וַיְמַהֲרוּ וַיּוֹרִדוּ אִישׁ אֶת אַמְתַּחְתּוֹ אָרְצָה וַיִּפְתְּחוּ אִישׁ אַמְתַּחְתּוֹ:

(יב) וַיְחַפֵּשׂ בַּגָּדוֹל הֵחֵל וּבַקָּטֹן כִּלָּה וַיִּמָּצֵא הַגָּבִיעַ בְּאַמְתַּחַת בִּנְיָמִן:

(יג) וַיִּקְרְעוּ שִׂמְלֹתָם וַיַּעֲמֹס אִישׁ עַל חֲמֹרוֹ וַיָּשֻׁבוּ הָעִירָה:

אברבנאל בראשית מג (השאלות)

השאלה הג': אחרי שכבר העניש יוסף את אחיו, ובצערו אותם לקח נקמתו מהם, ושהביאו לפניו את בנימין שהיה חפץ לראותו, ושנתקיים חלומו י"א כוכבים משתחוים לי, וּמִלֵא תאותו בשלמוּת, ואחיו אכלו עמו, והשלים עמהם -למה זה עוד הביאם בנסיון אחר מהגביע ?כל שכן (למה העליל על) בנימין שלא הרע עמו, והיה אחיו בן אמו?

השאלה הד': למה צוה יוסף לשים כסף איש בפי אמתחתו ואת גביע הכסף באמתחת בנימין, כי הנה הגביע היה צריך לענין התחבולה, אבל הכסף לא היה צורך?...

1. כתוב בלשונך, מה הן שתי השאלות ששואל האברבנאל על פרשת הגביע?:

אברבנאל בראשית מג (התשובות)

עם כל הנסיון שעשה יוסף לאחיו בעלילת המרגלים, עוד נשאר ספק בלבו, האם היה להם אהבה עם בנימין, או אם היו עדין שונאים את בני רחל אמו. ולכן רצה להביא את בנימין בפרט בנסיון הגביע לראות אם ישתדלו להצילו.

אבל חשש עם זה, אולי יחשבו אחיו שהיה אמת שבנימין גנב את הגביע, כמו שרחל אמו גנבה את התרפים לאביה. ואולי מפני זה יאמרו 'הנפש החוטאת היא תמות' ולא ידרשו בעדו - בכל כחם, לא (בגלל) שנאתם אותו כי אם לְבוֹשׁתָם מרוע המעשה. הנה מפני זה צוה יוסף להשיב עם הגביע כסף שברו וכן כספיהם של כולם, שבזה יכירו הם שלא היה האשמת בנימין ורשעתו, כי אם מעלילת האדון. ובידיעתם זו, אם יחמלו עליו וישתדלו להוציאו מעבודתו, יִוַדָע שהם אוהבים אותו, ויהיו בעיני יוסף בעלי תשובה גמורים, וְיִתְוָדֵע אליהם וייטיב עמהם כמו שעשה. אבל אם המה יעזבוהו לעבד, יִוַדָע שעדין המה עומדים במרדם, ויתהפך להם יוסף לאויב והוא ילחם בם.

הנה התבאר צורך נסיון ענין הגביע, ולמה היה בפרט בנימין, ולמה הושם כספם באמתחותם.

והותרו בזה השאלה ה-ג' וה-ד'.

1. **כתוב בלשונך**, את שתי התשובת של אברבנאל, לשאלות שהוא בעצמו שאל.
2. לפי הפירוש שהציע אברבנאל, הבא ראיה שכבר בפסוקים יב-יג ניתן לראות שהאחים עמדו במבחן?

רמב"ם הלכות תשובה פרק ב

אי זו היא **תשובה גמורה**? זה שבא לידו דבר שעבר בו ואפשר בידו לעשותו ופירש ולא עשה מפני התשובה, לא מיראה ולא מכשלון כח. כיצד? הרי שבא על אשה בעבירה, ולאחר זמן נתייחד עמה, והוא עומד באהבתו בה ובכח גופו ובמדינה שעבר בה, ופירש ולא עבר - זהו בעל תשובה גמורה.

1. כיצד דברי הרמב"ם בהלכות תשובה, מסיייעים לפירוש של האברבנאל?
2. בפרק מב למדנו שתי גישות פרשניות לשאלה: מדוע יוסף התנכר לאחיו - שיטת הרמב"ן ושיטת בעל "עקידת יצחק". לאיזו גישה דומה השיטה של האברבנאל? נמק.

****מבנה דברי האחים - קל וחומר****

בראשית מד

(ז) וַיֹּאמְרוּ אֵלָיו לָמָּה יְדַבֵּר אֲדֹנִי כַּדְּבָרִים הָאֵלֶּה חָלִילָה לַעֲבָדֶיךָ מֵעֲשׂוֹת כַּדָּבָר הַזֶּה:

(ח) הֵן כֶּסֶף אֲשֶׁר מָצָאנוּ בְּפִי אַמְתְּחֹתֵינוּ הֱשִׁיבֹנוּ אֵלֶיךָ מֵאֶרֶץ כְּנָעַן וְאֵיךְ נִגְנֹב מִבֵּית אֲדֹנֶיךָ כֶּסֶף אוֹ זָהָב:

רש"י בראשית מד, ח

הן כסף אשר מצאנו - זה אחד מעשרה קל וחומר האמורים בתורה (בתנ"ך), וכולן מנויין בבראשית רבה צב, ז.

1. עיין בפסוקים ז-ח, ובדברי רש"י וענה:

א. מהו "הקל וחומר" בפסוק ח? פרט התשובתך מהו "הקל" ומהו "החוֹמֶר"

ב. מה רוצים האחים להוכיח בעזרת "הקל וחומר" הזה?

תגובת האחים לעלילה

בראשית מד

(יב) וַיְחַפֵּשׂ בַּגָּדוֹל הֵחֵל וּבַקָּטֹן כִּלָּה וַיִּמָּצֵא הַגָּבִיעַ בְּאַמְתַּחַת בִּנְיָמִן:

(יג) וַיִּקְרְעוּ שִׂמְלֹתָם וַיַּעֲמֹס אִישׁ עַל חֲמֹרוֹ וַיָּשֻׁבוּ הָעִירָה:

(יד) **וַיָּבֹא יְהוּדָה וְאֶחָיו** בֵּיתָה יוֹסֵף וְהוּא עוֹדֶנּוּ שָׁם וַיִּפְּלוּ לְפָנָיו אָרְצָה:

(טו) וַיֹּאמֶר לָהֶם יוֹסֵף מָה הַמַּעֲשֶׂה הַזֶּה אֲשֶׁר עֲשִׂיתֶם הֲלוֹא יְדַעְתֶּם כִּי נַחֵשׁ יְנַחֵשׁ אִישׁ אֲשֶׁר כָּמֹנִי:

(טז) **וַיֹּאמֶר יְהוּדָה** מַה נֹּאמַר לַאדֹנִי מַה נְּדַבֵּר וּמַה נִּצְטַדָּק הָאֱלֹהִים מָצָא אֶת עֲוֹן עֲבָדֶיךָ

 הִנֶּנּוּ עֲבָדִים לַאדֹנִי גַּם אֲנַחְנוּ גַּם אֲשֶׁר נִמְצָא הַגָּבִיעַ בְּיָדוֹ:

(יז) **וַיֹּאמֶר** חָלִילָה לִּי מֵעֲשׂוֹת זֹאת הָאִישׁ אֲשֶׁר נִמְצָא הַגָּבִיעַ בְּיָדוֹ הוּא יִהְיֶה לִּי עָבֶד וְאַתֶּם עֲלוּ לְשָׁלוֹם אֶל אֲבִיכֶם: פ

מנהיגותו של יהודה

לאורך המפגשים של האחים עם השליט המצרי הם נקלעים לצרה אחר צרה ולמשבר אחר משבר. עד כה את המשבר מול השליט המצרי ניהלו **כל האחים**, יוסף מדבר עם 'האנשים' והתגובה של האחים בדרך כלל מנוסחת בלשון **"ויאמרו..."** - בלשון רבים. אלא שכאן בפסוק יד חלה תפנית משמעותית בניהול המשבר, בשלב זה **יהודה** לוקח את הפיקוד ואת המנהיוגות, ומעתה ואילך הוא מנהל את המשבר ואת הויכוח עם השליט המצרי. שנאמר: "וַיָּבֹא יְהוּדָה וְאֶחָיו... וַיֹּאמֶר יְהוּדָה... **וַיֹּאמֶר**" - בלשון יחיד.

יהודה מצדיק עליו את הדין

בראשית מד, טז

וַיֹּאמֶר יְהוּדָה מַה נֹּאמַר לַאדֹנִי מַה נְּדַבֵּר וּמַה נִּצְטַדָּק **הָאֱלֹהִים מָצָא אֶת עֲוֹן עֲבָדֶיךָ**

הִנֶּנּוּ עֲבָדִים לַאדֹנִי גַּם אֲנַחְנוּ גַּם אֲשֶׁר נִמְצָא הַגָּבִיעַ בְּיָדוֹ:

ספורנו

הָאֱלהִים מָצָא אֶת עֲון עֲבָדֶיךָ - לא בִּשְׁבִיל זֶה אָנוּ נֶעֱנָשִׁים, שֶׁלּא חָטָאנוּ בָּזֶה כְּלָל, אֶלָּא בִּשְׁבִיל עָון שֶׁעָשִׂינוּ לְיָמִים רִאשׁונִים, רָצָה הָאֵל לְהַעֲנִישֵׁנוּ וּלְהִפָּרַע מִמֶּנּוּ עַל יָדְךָ.

1. יהודה אומר לשליט המצרי **"הָאֱלֹהִים מָצָא אֶת עֲוֹן עֲבָדֶיךָ",** למשפט הזה יש שתי משמעויות שונות:

א. מה הההבנה הפשוטה של משפט זה?

ב. לפי הספורנו, מה התכוון יהודה לומר במשפט הזה? ולמי מופנית הבנה זו?

ג. היכן בעבר האחים אמרו שני משפטים הדומים למשפט הזה?

מדבריו של יהודה עולה תחושה של כניעה והוא אינו מבקש דבר, רק בהמשך כאשר מציע השליט המצרי לשחרר את כולם ולהשאיר את בנימין, הוא פונה אליו בבקשה לשחרר את בנימין ולהשאר במקומו.

|  |
| --- |
| נאום יהודה |

אחי יוסף נקלעה לצרה אוימה ונוראה, הגביע נמצא באמתחת אחיהם בנימין והוא מואשם בגניבה, העונש הצפוי לו הוא להשאר במצרים כעבד. האחים יודעים שזו תהיה פגיעה אנושה בם ובעיקר באביהם, והם חוזרים לפגישה מכרעת עם השליט. יהודה לוקח את התפקיד לשאת דברים לפני השליט, והכל תלוי עכשיו בדבריו, במילים שיוציא מפיו, האם יצליחו דבריו להיכנס לאוזניו של המושל המצרי המתעלל בהם, האם יצליחו דבריו לחדור אל ליבו.

סגנון הנאום - האם הנאום הוא נאום פייסני או נאום לוחמי?

1. עיין בנאום של יהודה בפרק מד פסוקים יח-לד. האם לדעתך, זה נאום פייסני או לוחמני? בסס את תשובתך על הכתוב.

בראשית מד

(יח) וַיִּגַּשׁ אֵלָיו יְהוּדָה וַיֹּאמֶר בִּי אֲדֹנִי יְדַבֶּר נָא עַבְדְּךָ דָבָר בְּאָזְנֵי אֲדֹנִי וְאַל יִחַר אַפְּךָ בְּעַבְדֶּךָ כִּי כָמוֹךָ כְּפַרְעה

(יט) אֲדֹנִי שָׁאַל אֶת עֲבָדָיו לֵאמֹר הֲיֵשׁ לָכֶם אָב אוֹ אָח:

(כ) וַנֹּאמֶר אֶל אֲדֹנִי יֶשׁ לָנוּ אָב זָקֵן וְיֶלֶד זְקֻנִים קָטָן וְאָחִיו מֵת וַיִּוָּתֵר הוּא לְבַדּוֹ לְאִמּוֹ וְאָבִיו אֲהֵבוֹ:

(כא) וַתֹּאמֶר אֶל עֲבָדֶיךָ הוֹרִדֻהוּ אֵלָי וְאָשִׂימָה עֵינִי עָלָיו:

(כב) וַנֹּאמֶר אֶל אֲדֹנִי לֹא יוּכַל הַנַּעַר לַעֲזֹב אֶת אָבִיו וְעָזַב אֶת אָבִיו וָמֵת:

(כג) וַתֹּאמֶר אֶל עֲבָדֶיךָ אִם לֹא יֵרֵד אֲחִיכֶם הַקָּטֹן אִתְּכֶם לֹא תֹסִפוּן לִרְאוֹת פָּנָי:

(כד) וַיְהִי כִּי עָלִינוּ אֶל עַבְדְּךָ אָבִי וַנַּגֶּד לוֹ אֵת דִּבְרֵי אֲדֹנִי:

(כה) וַיֹּאמֶר אָבִינוּ שֻׁבוּ שִׁבְרוּ לָנוּ מְעַט אֹכֶל:

(כו) וַנֹּאמֶר לֹא נוּכַל לָרֶדֶת אִם יֵשׁ אָחִינוּ הַקָּטֹן אִתָּנוּ וְיָרַדְנוּ כִּי לֹא נוּכַל לִרְאוֹת פְּנֵי הָאִישׁ וְאָחִינוּ הַקָּטֹן אֵינֶנּוּ אִתָּנוּ:

(כז) וַיֹּאמֶר עַבְדְּךָ אָבִי אֵלֵינוּ אַתֶּם יְדַעְתֶּם כִּי שְׁנַיִם יָלְדָה לִּי אִשְׁתִּי:

(כח) וַיֵּצֵא הָאֶחָד מֵאִתִּי וָאֹמַר אַךְ טָרֹף טֹרָף וְלֹא רְאִיתִיו עַד הֵנָּה:

(כט) וּלְקַחְתֶּם גַּם אֶת זֶה מֵעִם פָּנַי וְקָרָהוּ אָסוֹן וְהוֹרַדְתֶּם אֶת שֵׂיבָתִי בְּרָעָה שְׁאֹלָה:

(ל) וְעַתָּה כְּבֹאִי אֶל עַבְדְּךָ אָבִי וְהַנַּעַר אֵינֶנּוּ אִתָּנוּ וְנַפְשׁוֹ קְשׁוּרָה בְנַפְשׁוֹ:

(לא) וְהָיָה כִּרְאוֹתוֹ כִּי אֵין הַנַּעַר וָמֵת וְהוֹרִידוּ עֲבָדֶיךָ אֶת שֵׂיבַת עַבְדְּךָ אָבִינוּ בְּיָגוֹן שְׁאֹלָה:

(לב) כִּי עַבְדְּךָ עָרַב אֶת הַנַּעַר מֵעִם אָבִי לֵאמֹר אִם לֹא אֲבִיאֶנּוּ אֵלֶיךָ וְחָטָאתִי לְאָבִי כָּל הַיָּמִים:

(לג) וְעַתָּה יֵשֶׁב נָא עַבְדְּךָ תַּחַת הַנַּעַר עֶבֶד לַאדֹנִי וְהַנַּעַר יַעַל עִם אֶחָיו:

(לד) כִּי אֵיךְ אֶעֱלֶה אֶל אָבִי וְהַנַּעַר אֵינֶנּוּ אִתִּי פֶּן אֶרְאֶה בָרָע אֲשֶׁר יִמְצָא אֶת אָבִי:

סגנון הנאום לפי פשוטו של מקרא

1. **מפשוטו של מקרא** עולה שמדובר בנאום פייסני, שמטרתו לרכך את השליט המצרי, שיבטל את העונש הצפוי לבנימין, בשני אמצעים מרכזיים: **חנופה** **ורחמים**.

א. סמן במרקר צהוב את הביטויים המורים על **דברי כבוד חנופה**, ובמרקר ירוק את הביטויים שמעוררים **רחמים**.

ב. כמה ביטוים יש בנאום של יהודה של חנופה וכבוד וכמה ביטויים תפקידם לעורר רחמים?

סגנון הנאום על דרך הדרש

חז"ל ופרשנים ההולכים בדרך הדרש מצאו בנאום של יהודה רמזים לכך שהייתה ליהודה גם מגמה תקיפה יותר, מגמה לוחמנית ומאשימה.

בראשית רבה (וילנא) פרשת ויגש פרשה צג

ויגש אליו יהודה - (נחלקו בדבר) ר' יהודה, ר' נחמיה, ורבנן:

ר' יהודה אומר: **הגשה למלחמה**, מהיכן? ממה שנאמר ""**וַיִּגַּשׁ** יוֹאָב וְהָעָם אֲשֶׁר עִמּוֹ **לַמִּלְחָמָה** בַּאֲרָם" (שמואל ב י, יג)

רבי נחמיה אומר: הגשה לפיוס, מהיכן? ממה שנאמר "וַיִּגְּשׁוּ בְנֵי יְהוּדָה אֶל יְהוֹשֻׁעַ בַּגִּלְגָּל"[[1]](#footnote-1) (יהושע יד, ו)

רבנן אמרי: הגשה לתפלה, "וַיִּגַּשׁ אֵלִיָּהוּ הַנָּבִיא וַיֹּאמַר ה' אֱלֹהֵי אַבְרָהָם יִצְחָק וְיִשְׂרָאֵל הַיּוֹם יִוָּדַע כִּי..."[[2]](#footnote-2) (מלכים א יח, לו)

ר אלעזר אמר: פשט להון, אם למלחמה - אני בא, אם לפיוס - אני בא, אם לתפלה - אני בא.

רש"י בראשית מד יח

ויגש אליו... דָבָר באזני אדני - יכנסו דברי באזניך (כלומר שמע וקבל את דברי).

ואל יחר אפך - מכאן אתה למד שדבר אליו קשות.

**שמות לב ז (בעקבות חטא העגל)**

וַיְדַבֵּר ה' אֶל מֹשֶׁה לֶךְ רֵד כִּי שִׁחֵת עַמְּךָ אֲשֶׁר הֶעֱלֵיתָ מֵאֶרֶץ מִצְרָיִם...

**רש"י**

וידבר - לשון קושי הוא, כמו (שנאמר במפגש הראשון של יוסף עם אחיו) "וידבר אתם קשות" (בראשית מב ז).

1. עיין במקורות שלעיל וענה: מה הן שלוש הרמיזות בכתוב לכך שיהודה דיבר בסגנון **תקיף ולוחמני** בנאום שלו?

המבנה של הנאום

1. בטבלאות שלפניך מוצגות שתי אפשריות שונות כיצד לחלק את הנאום של יהודה. **תן כותרת לכל חלק**.

אפשרות א[[3]](#footnote-3)

|  |  |  |
| --- | --- | --- |
| **החלק** | **הפסוקים** | **הכותרת** |
| **חלק א** | יט-כט |  |
| **חלק ב** | ל-לב |  |
| **חלק ג** | לג-לד |  |

לפי החלוקה זו המעבר בין החלקים הוא ע"י המילה **"ועתה..."**

אפשרות ב

|  |  |  |
| --- | --- | --- |
| **החלק** | **הפסוקים** | **הכותרת** |
| **חלק א** | יט-כג |  |
| **חלק ב** | כד-לב |  |
| **חלק ג** | לג-לד |  |

התכנים של הנאום

ראינו לעיל שמבחינת האחים ויהודה מדובר **בנאום גורלי**, לכן כמילה וכל טיעון צריך להיות מחושב ושקול: באיזה סגנון לומר את הדברים? ובעיקר מה לומר? ומה לא כדאי לומר? ננסה לעמוד על התחכום בנאום של יהודה הכולל שלושה תכנים מרכזיים:

א. תכנים תקיפים מרומזים.

ב. תכנים הקשורים לחנופה וכבוד למלכות.

**ג. תכנים שמטרתם לעורר רחמים.**

א. תכנים תקיפים מרומזים

ראינו לעיל כי יש מן המפרשים, ההולכים בדרך הדרש, המוצאים רמזים לכך שהייתה ליהודה גם מגמה תקיפה יותר, מגמה לוחמנית ומאשימה. מפרשים אלו תלו את דבריהם על שלושה לשונות המופעים בפסוק יח: **"וַיִּגַּשׁ", "וְאַל יִחַר אַפְּךָ", ו"יְדַבֶּר".** נבחן עתה האם גם בתוכן של הנאום ניתן למצוא ראיות לכך שיהודה אומר דברים תקיפים, לוחמניים ומאשימים:

בראשית מד

(יח) וַיִּגַּשׁ אֵלָיו יְהוּדָה וַיֹּאמֶר בִּי אֲדֹנִי יְדַבֶּר נָא עַבְדְּךָ דָבָר בְּאָזְנֵי אֲדֹנִי וְאַל יִחַר אַפְּךָ בְּעַבְדֶּךָ כִּי כָמוֹךָ כְּפַרְעה

(יט) **אֲדֹנִי שָׁאַל** אֶת עֲבָדָיו לֵאמֹר הֲיֵשׁ לָכֶם אָב אוֹ אָח:

(כ) **וַנֹּאמֶר** אֶל אֲדֹנִי יֶשׁ לָנוּ אָב זָקֵן וְיֶלֶד זְקֻנִים קָטָן וְאָחִיו מֵת וַיִּוָּתֵר הוּא לְבַדּוֹ לְאִמּוֹ וְאָבִיו אֲהֵבוֹ:

(כא) **וַתֹּאמֶר** אֶל עֲבָדֶיךָ הוֹרִדֻהוּ אֵלָי וְאָשִׂימָה עֵינִי עָלָיו:

(כב) **וַנֹּאמֶר** אֶל אֲדֹנִי לֹא יוּכַל הַנַּעַר לַעֲזֹב אֶת אָבִיו וְעָזַב אֶת אָבִיו וָמֵת:

(כג) **וַתֹּאמֶר** אֶל עֲבָדֶיךָ אִם לֹא יֵרֵד אֲחִיכֶם הַקָּטֹן אִתְּכֶם לֹא תֹסִפוּן לִרְאוֹת פָּנָי:

נחמה ליבוביץ, עיונים בספר בראשית, עמ' 345

לכאורה אין זה אלא סיפור העובדות. דיבורך - דיברינו - דיבורך. ואולם מה הכוונה? למה על יהודה להזכיר ליוסף את הידוע לו יפה?

ומיד ניווכח שאין בזה אלא זעקת המרגיש בהתעללות, טענת החף מפשע הרוצה לומר, כי פחים נטמנו לרגליו, אך אין הוא מעז לומר זאת בגלוי. כפירוש במדרש תנחומא ויגש ה:

 אדוני שאל את עבדו - אמר לו יהודה מתחילה בעלילה באת עלינו, מכמה מדינות ירדו למצרים לשבור אוכל ולא שאלת אחד מהן (על משפחתו). שמא בתך באנו לקחת? או אחותינו אתה סבור לישא? (ובגלל זה אתה בררת על משפחתינו) אף על פי כן לא כסינו ממך דבר.

...ואף על פי שאמרנו לך שהאב הזקן ולא יוכל לחיות בלעדיו, אתה עמדת על שלך, כצור חלמיש:

 "וַתֹּאמֶר אֶל עֲבָדֶיךָ הוֹרִדֻהוּ אֵלָי וְאָשִׂימָה עֵינִי עָלָיו" (כא)

וכי אמר יוסף מילים אלה? ומה כוונתם? ושוב נראה כאן כעין טענה ותביעה מוסתרת...

1. עיין בפסוקים יח-כג ובדברי נחמה ליבוביץ וענה:

א. מהו הקושי שמעלה נחמה ליבוביץ על פסוקים יח-כג?

ב. כיצד נחמה ליבוביץ מישבת קושי זה?

ג. מהו התוכן התקיף שנאמר במרומז בנאום של יהודה? ומה ההראיות ליהודה מביא לטיעונו.

****ב. תכנים הקשורים לחנופה וכבוד למלכות.****

ראינו לעיל שיהודה בוחר לנאום בסגנון של חנופה ומתן כבוד למלכות, וזאת הוא עושה על ידי שימוש רב במילים היוצרות אווירה של **כבוד וחנופה: 13 פעמים** **לשון "עבד"**, **7 פעמים לשון "אדוני"**. נבחן עתה האם גם בתוכן של הנאום ניתן למצוא ראיות לכך שיהודה אומר דברים שמגמתם לשמור על כבודו של השליט.

1. בנאום גורלי, חשוב מאוד לדעת 'מה לומר?' וגם **'מה לא לומר**?'. בפסוקים יט-כט יהודה מתאר לשליט המצרי את השתלשלות העניינים מאז הגיעו הוא ואחיו למצרים לקנות אוכל.

א. ציין שני פרטים שאירעו בעבר ויהודה השמיט מדבריו?

ב. מדוע הוא השמיט אותם?

****ג. תכנים שמטרתם לעורר רחמים****

ראינו לעיל שיהודה בוחר בסגנון שמטרתו לעורר רחמים וזאת הוא עושה ע"י כך שהוא לא משתמש בשמותיהם של האנשים - יעקב ובנימין - אלא בכינויים של בני משפחה: **14 פעמים לשון "אב", "בן", "קטן" ו"נער".** נבחן עתה האם גם בתוכן של הנאום ניתן למצוא ראיות לכך שיהודה אומר דברים שמטרתם לעורר רחמים**.**

בראשית מד

(כד) וַיְהִי כִּי עָלִינוּ אֶל עַבְדְּךָ אָבִי וַנַּגֶּד לוֹ אֵת דִּבְרֵי אֲדֹנִי:

(כה) וַיֹּאמֶר אָבִינוּ שֻׁבוּ שִׁבְרוּ לָנוּ מְעַט אֹכֶל:

(כו) וַנֹּאמֶר לֹא נוּכַל לָרֶדֶת אִם יֵשׁ אָחִינוּ הַקָּטֹן אִתָּנוּ וְיָרַדְנוּ כִּי לֹא נוּכַל לִרְאוֹת פְּנֵי הָאִישׁ וְאָחִינוּ הַקָּטֹן אֵינֶנּוּ אִתָּנוּ:

**(כז) וַיֹּאמֶר עַבְדְּךָ אָבִי אֵלֵינוּ אַתֶּם יְדַעְתֶּם כִּי שְׁנַיִם יָלְדָה לִּי אִשְׁתִּי:**

**(כח) וַיֵּצֵא הָאֶחָד מֵאִתִּי וָאֹמַר אַךְ טָרֹף טֹרָף וְלֹא רְאִיתִיו עַד הֵנָּה:**

**(כט) וּלְקַחְתֶּם גַּם אֶת זֶה מֵעִם פָּנַי וְקָרָהוּ אָסוֹן וְהוֹרַדְתֶּם אֶת שֵׂיבָתִי בְּרָעָה שְׁאֹלָה:**

(ל) וְעַתָּה כְּבֹאִי אֶל עַבְדְּךָ אָבִי וְהַנַּעַר אֵינֶנּוּ אִתָּנוּ וְנַפְשׁוֹ קְשׁוּרָה בְנַפְשׁוֹ:

(לא) וְהָיָה כִּרְאוֹתוֹ כִּי אֵין הַנַּעַר וָמֵת וְהוֹרִידוּ עֲבָדֶיךָ אֶת שֵׂיבַת עַבְדְּךָ אָבִינוּ בְּיָגוֹן שְׁאֹלָה:

(לב) כִּי עַבְדְּךָ עָרַב אֶת הַנַּעַר מֵעִם אָבִי לֵאמֹר אִם לֹא אֲבִיאֶנּוּ אֵלֶיךָ וְחָטָאתִי לְאָבִי כָּל הַיָּמִים:

בחלק השני של הנאום, **בפסוקים כז-כט**, יהודה מתאר לשליט המצרי דו-שיח שהתנהל בין אביהם לבין בניו, כשהם שבו אליו לארץ כנען עם הדרישה להוריד את בנימין למצרים. שיחה מרגשת זאת לא שמענו במפורש מפי יעקב אבינו, וכפי שכותבת נחמה לייבוביץ כנראה לא נאמרה מעולם "וכי במעמד עשרת בניו בני לאה בני זלפה ובני בלהה יאמר: 'אתם ידעתם כי **שנים ילדה לי אשתי'**? אשתי האחת, האמיתית, האהובה? האם לא נענש דיו על אשר אהב את יוסף מכל אחיו" (עמ' 346-347).

1. בהנחה שאכן השיחה מרגשת המתוארת בפסוקים כז-כט מעולם לא התנהלה, מדוע יהודה מוצא לנכון להמציא אותה, ולומר אותה לשליט המצרי? מה זה תורם לנסיון השכנוע שלו לבטל את רוע הגזרה?
2. איזה טיעון נוסף מעלה יהודה בנאומו שמטרתו **לעורר את רחמיו** של השליט המצרי?

דברי פיוס

ראינו לעיל את שיטתו של **רבי נחמיה** שסבר שיהודה התכוון בנאומו **לפייס**. לפניך מדרש נוסף ההולך בכיוון זה:

* ****בראשית רבה פרשת ויגש פרשה צג****

א"ר חייא בר אבא: כל הדברים שאתה קורא שדיבר יהודה ליוסף בפני אחיו, עד שאתה מגיע 'ולא יכול יוסף להתאפק', היה בהם: פיוס ליוסף, פיוס לאחיו, ופיוס לבנימין.

**פיוס ליוסף** - (מדברי יהודה יכל יוסף) לומר: 'ראו היאך הוא נותן נפשו על בניה של רחל'.

**פיוס לאחיו -** (מדברי יהודה יכלו האחים) לומר: 'ראו היאך הוא נותן נפשו על אחיו'.

**פיוס לבנימין -** (מדברי יהודה יכל בנימין להבין כאילו יוסף) אמר לו: 'כשם שנתתי נפשי עליך (להצילך ולהשיבך ךאביך), כך אני נותן נפשי על אָחִיךָ (כך אני מוכן להציל ולפדות את אחיך יוסף אם אמצאנו).

המדרש הזה מדגיש את המגמה הפייסנית שבנאום.

1. בני יהודה נגשו **לפייס** את יהושע שיסכים לתת לכלב כנחלה את חברון, והדברים שם נאמרים בלשון רכה ופיסנית. [↑](#footnote-ref-1)
2. במעמד אליהו בהר הכרמל אליהו נגש **ומתפלל** לה' שיוריד אש מן השמיים וישרוף את הקורבן העולה של אליהו. [↑](#footnote-ref-2)
3. אפשרות א' היא החלוקה של נחמה ליבוביץ "עיונים בספר בראשית" עמ' 344. [↑](#footnote-ref-3)